Garliavos Adomo Mitkaus pagrindinės mokyklos projekto “Darni mokykla” 2015-2016 m.m. veiklos ataskaita

Kauno r. Garliavos Adomo Mitkaus padrindinės mokyklos bendruomenė jau ne vienerius metus dalyvauja ekologinio ugdymo projektuose „Moksleiviai – bendruomenei“. Respublikiniame projekte „Sveikuolių sveikuoliai“ 2013 m. laimėjo II vietą. Kasmet dalyvaujame akcijos „Darom“ veikloje. 2015 m. lapkričio mėnesį įsijungėme į darnaus vystymosi įgūdžių formavimo programą „Darni mokykla“. Atlikusi ekologinio pėdsako tyrimą, mūsų komanda pasirinko dvi aktualiausias mokyklai sritis – mobilumą ir atliekas. Sudarę veiksmų planą ėmėmės darbų.

I sritis. **Atliekos**

Mokyklos komandos „Garliavos žalieji” 7a klasės mokiniai vedė ekologijos pamokėles 1-6 klasių mokinukams Garliavos ir Mastaičių skyriuose. Už aktyvumą ir teisingus atsakymus komanda paruošė prizus savo mažiesiems draugams, kiekviena klasė gavo pažymėjimus.

7-10 klasių moksleiviai per geografijos pamokas atliko ekologinį tyrimą ir diskutavo tema „**Kiek Žemės planetų reikia mūsų gyvenimui palaikyti?**“ Per technologijų pamokas visų klasių mokiniai su mokytoja Vida Šliupiene mokėsi gaminti **rankų darbo** **popierių** iš laikraščių, servetėlių ar kitokio popieriaus. Naujai atgimęs popierius tapo dovanėlėmis mokytojams šimtadienio šventėje, laiškais, per netradicines geografijos pamokas 8 klasėje ant jų rašėme savo vardus japoniškai. Mokytoja Vida su mokiniais darė eksperimentą ir į popieriaus masę bėrė pipirmėtės sėklas. Pasirodo, sėkloms tiko tokia “dirva”, rezultatas pranoko lūkesčius. 6 klasės mokiniai vyko į Grigiškių popieriaus fabriką.

Mokykloje buvo pastatytas konteineris pakuotėms, o judriausiuose mokykos koridoriuose atsirado plastiko ir stiklo rūšiavimo dėžės. (Popierius mokykloje buvo rūšiuojamas jau anksčiau). Aktyviai įsijungėmė į projektą **“Mes rūšiuojam”**. Per visus metus rinkome elektronikos atliekas. Už gautus taškus įsigijome sportinio inventoriaus.

Mokyklos mokinių prezidento komanda pavasarį organizuotai įsijungė į jaunimo veiklą: tvarkė gamtininko Tado Ivanausko parką bei dalyvavo projekte **“Darom”.**

Pradinių klasių mokytojos išradingai paminėjo Žemės dieną, Gandrinių šventę.

Prasidėjus naujiems 2016/2017 m. m. mokiniai savo vadovėlius aplenkė žurnalų, laikraščių, dovanų pakavimo popieriumi.

II sritis. **Mobilumas**.

Tikslas: keisti vaikų mąstymą ir juos įtraukti į aktyvias, judrias veiklas pertraukų metu.

Norėdami vaikus sudominti, į mokyklą pasikvietėme Audrių ir Rūtą, dviračiais keliavusius per Kirgiziją ir sukūrusius filmą “Dviračiais per Kirgiziją”. Norėjome įrodyti mokiniams, kad ir dviratis yra puiki transporto priemonė. Filmas patiko visų klasių mokiniams.

Gegužės 05-12 d. mokykloje vyko projektas **“Būk ekologiškas, būk mobilus…ir būsi sveikas”.** Kvietėme mokyklos bendruomenę į mokyklą vykti pėsčiomis, skaičiuojant sudegintas kolorijas. Kūno kultūros mokytoja, šiaurietiško ėjimo trenerė Gintarė Poškevičienė tiek vaikus, tiek mokytojus mokė naudotis šiaurietiško ėjimo lazdomis. Drąsiausi mokytojai surengė žygį į Pajiesio regioninį parką.

Pertraukų metu spaudėme sveikuoliškas sultis su lėtaeige sulčiaspaude ne tik iš vaisių, bet ir iš dilgėlių, pienių, garšvų. Technologijų mokytoja Vida su 8b klasės moksleiviais mokyklos bendruomenę vaišino sveikuoliškais grikių kotletais.

Moksleiviai pertraukų metu su mokytoja Daiva Paužaite išbandė jėgas stalo teniso varžybose. Mokytoja Gintarė kvietė į judriąsias pertraukėles, kurių metu vaikai dalyvavo dviračių slalome, vienračio dviračio varžybose; organizavo kvadrato varžybas su Ilgakiemio pradinės mokyklos mokinukais; su auklėtiniais surengė dviračių žygį; kūno kultūros pamokose vykdė tarpklasines dviračių varžybas.

Birželio 1 d. Garliavos ir Mastaičių skyrių 5-10 klasių moksleivius pakvietėme į **Turizmo šventę,** skirtą Vaikų ir jaunimo gynimo dienai. Čia klasių komandos išbandė savo jėgas orientacinio bėgimo, sužeistojo nešimo, šaudymo, giros kėlimo, virvės traukimo varžybose. Mokslo metų pabaigoje aktyviausius moksleivius paskatinome nemokama kelione į Telšius ir Palangą.

Pastebėjome, kad mokiniai šiltuoju metu į mokyklą mieliau vykdavo dviračiais, motoroleriais.

Birželio mėn. organizavome stovyklą **“Išgyvenimas gamtoje”** prie Lavyso ežero, Varėnos raj. Stovykos metu pritaikėme savo gyvenimiškus įgūdžius, kaip darnoje su gamta smagiai praleisti laiką.

2016/2017 m.m. pasiekėme dar vieną pergalę. Nebeleidžiame įvažiuoti automobiliams prie pat mokyklos. Ateityje šioje teritorijoje bus įrengti treniruokliai mokiniams. Rugsėjo 22 d. mokyklos komanda “Garliavos žalieji” priminė vairuotojams, kad tai Tarptautinė diena be automobilio. Automobilius, stovėjusius mokyklos aikštelėje, papuošė balionais.

Aš, Irena Jonelienė, ir mokytoja Gintarė Poškevičienė Olandijoje, Utrecht mieste, sėmėmės patirties, kuria vėliau pasidalinome su mokyklos bendruomene.

Taip pat galime pasidžiaugti, kad mūsų mokykla gavo dar vieną mokyklinį autobusą (turėjome du autobusus). Dabar galime dar daugiau mokinių atvežti į mokyklą ir gerinti mobilumo rodiklį.

Siekiant taupyti elektrą nuo šių metų spalio mėn. mokyklos direktorės iniciatyva buvo nupirktas kavos termosas mokytojų kambaryje. Kavą mums ruošia mokyklos valgyklos darbuotojos. Galime gerti kavą patogiu mums metu, susitikti su kolegomis, pasidalinti gerąja patirtimi.

**“Darni mokykla - tai ne tik darni aplinka, bet ir darnūs santykiai su bendraamžiais ir mokytojais”** (I. Jonelienė).

Projekto akimirkas galima pamatyti adresu**: https://padlet.com/joneliene/darnimokykla**

Dėkoju mokyklos komandai “Garliavos žalieji”, kurie aktyviai ir noriai dalyvavo veikloje, mokytojoms Gintarei ir Vidai, mokyklos direktorei Valei Urbelienei ir pavaduotojai ugdymui Odetai Gelžinienei už palaikymą bei projekto “Darni mokykla” koordinatorei Miglei Čibisovei už nuoširdų bendradarbiavimą.

Projekto “Darni mokykla” koordinatorė mokykloje geografijos mokytoja Irena Jonelienė